钦定古今图书集成/明伦汇编/皇极典/第263卷 > 汉
## 钦定古今图书集成/明伦汇编/皇极典/第263卷 > 汉

### 文帝二年下诏求言除诽谤訞言之罪

按《汉书文帝本纪》：“二年十一月癸卯晦，日有食之。诏
曰：‘朕闻之，天生民为之置君，以养治之。人主不德，布
政不均，则天示之灾，以戒不治。乃十一月晦，日有食
之，适见于天，灾孰大焉。朕获保宗庙，以微眇之身托
于士民君王之上，天下治乱，在予一人，惟二三执政
犹吾股肱也。朕下不能治育群生，上以累三光之明，
其不德大矣。令至，其悉思朕之过失及知见之所不
及，丐以启告朕’。”五月，诏曰：“古之治天下，朝有进善之
旌，诽谤之木，所以通治道而来谏者也。今法有诽谤
訞言之罪，是使众臣不敢尽情，而上无由闻过失也。
将何以来远方之贤良？其除之。”民或祝诅上，以相约
而后相谩，吏以为大逆；其有他言，吏“又以为诽谤。此
细民之愚，无知抵死，朕甚不取。自今以来，有犯此者，
勿听治。”

### 后元年诏求直言

按《汉书文帝本纪》：“后元年春三月诏曰：‘间者数年，比
不登，又有水旱疾疫之灾，朕甚忧之。愚而不明，未达
其咎。意者朕之政有所失，而行有过与？乃天道有不顺，地利或不得，人事多失和，鬼神废，不享与？何以致
此？将百官之奉养或费，无用之事或多与？何其民食
之寡乏也？夫度田非益寡，而计民未加益，以口量地，
其于古犹有馀，而食之甚不足者，其咎安在？无乃百
姓之从事于末以害农者蕃，为酒醪以靡谷者多，六
畜之食焉者众与？细大之义，吾未能得其中。其与丞
相、列侯、二千石、博士议之，有可以佐百姓者，率意远
思，无有所隐’。”

### 宣帝本始四年以郡国灾异诏求直言

按《汉书宣帝本纪》：本始四年夏四月壬寅，郡国四十
九地震，或山崩水出。诏曰：“盖灾异者，天地之戒也。朕
承洪业，奉宗庙，托于士民之上，未能和群生。迺者地
震北海、琅邪，坏祖宗庙，朕甚惧焉。丞相御史其与列
侯、中二千石博问经学之士，有以应变，辅朕之不逮，
毋有所讳。”

### 地节二年下诏求言

按：《汉书宣帝本纪》：“地节二年五月，令群臣得奏封事，
以知下情。自丞相以下，各奉职奏事，以傅奏其言。”
地节三年，以地震，诏求直言。

按《汉书宣帝本纪》：三年冬十月诏曰：“迺者九月壬申，
地震，朕甚惧焉。有能箴朕过失及贤良方正直言极
谏之士，以匡朕之不逮，毋讳有司。”

### 元帝初元二年以灾异诏求直言

按《汉书元帝本纪》，初元二年“秋七月诏曰：岁比灾害，
民有菜色，惨怛于心，已诏吏虚仓廪，开府库振救，赐
寒者衣。今秋禾麦颇伤，一年中地再动，北海水溢，流
杀人民，阴阳不和，其咎安在？公卿将何以忧之？其悉
意陈朕过，靡有所讳。”

初元三年，诏求直言。

按《汉书元帝本纪》，三年六月诏曰：“盖闻安民之道，本
繇阴阳，间者阴阳错谬，风雨不时，朕之不德，庶几群
公有敢言朕之过者。今则不然，媮合苟从，未肯极言，
朕甚闵焉。永惟蒸庶之饥寒，远离父母妻子，劳于非
业之作，卫于不居之宫，恐非所以佐阴阳之道也。其
罢甘泉、建章宫卫，令就农，百官省费条奏，毋有所讳。”

### 永光四年以日食诏求直言

按《汉书元帝本纪》，“永光四年夏六月戊寅晦，日有蚀
之。诏曰：‘盖闻明王在上，忠贤布职，则群生和乐，方外
蒙泽。今朕晻于王道，夙夜忧劳，不通其理，靡瞻不眩，
靡听不惑，是以政令多还，民心未得，邪说空进，事无
成功。此天下所著闻也。公卿大夫，好恶不同，或缘奸
作邪，侵削细民，元元安所归命哉’？”迺六月晦，日有蚀
之。《诗》不云乎？“今此下民，亦孔之哀。”自今以来，公卿大
夫其勉思天戒，慎身修永，以辅朕之不逮。直言尽意，
无有所讳。

### 成帝建始元年诏公卿直言无讳

按《汉书。成帝本纪》：“建始元年夏四月，黄雾四塞，博问
公卿大夫，无有所讳。”

建始三年，以日食地震，诏求直言。

按《汉书成帝本纪》，三年冬十二月戊申朔，日有蚀之。
夜，地震未央宫殿中。诏曰：“盖闻天生众民，不能相治，
为之立君以统理之。君道得，则草木昆虫咸得其所；
人君不德，谪见天地，灾异娄发，以告不治。朕涉道日
寡，举错不中，乃戊申日蚀、地震，朕甚惧焉。公卿其各
思朕过失，明白陈之。女无面从，退有后言。”

### 河平元年以日食诏求直言

按《汉书成帝本纪》：河平元年夏四月己亥晦，日有蚀
之，既诏曰：“朕获保宗庙，战战栗栗，未能奉称。《传》曰：‘男
教不修，阳事不得，则日为之蚀。天著厥异，辜在朕躬’。”
公卿大夫其勉悉心，以辅不逮。百僚各修其职，惇任
仁人，退远残贼，陈朕过失，无有所讳。

### 鸿嘉二年诏求直言

按《汉书成帝本纪》，“鸿嘉二年春三月诏曰：‘古之选贤，
傅纳以言，明试以功，故官无废事，下无逸民，教化流
行，风雨和时，百谷用成，众庶乐业，咸以康宁。朕承鸿
业，十有馀年，数遭水旱疾疫之灾，黎民娄困于饥寒，
而望礼义之兴，岂不难哉？朕既无以率道，帝王之道
日以陵夷，意迺招贤选士之路，郁滞而不通与？将举’”
者，未得其人也。其举“敦厚有行义、能直言者，冀闻切
言嘉谋，匡朕之不逮。”

### 永始二年以日食诏求直言

按《汉书成帝本纪》，永始二年二月乙酉晦，日有蚀之。
诏曰：“迺者龙见于东莱，日有蚀之，天著变异，以显朕
邮，朕甚惧焉。公卿申敕百僚，深思天诫，有可省减，便
安百姓者条奏。”

永始四年，以灾异诏求直言。

按《汉书成帝本纪》：四年“六月甲午，诏曰：迺者地震，京
师火灾娄降，朕甚惧之。有司其悉心明对厥咎，朕将
亲览焉。”

### 元延元年以星变诏求直言

按《汉书·成帝本纪》，元延元年秋七月，有星孛于东井诏曰：“迺者日蚀星陨，谪见于天，大异重仍，在位默然，
罕有忠言。今孛星见于东井，朕甚惧焉。公卿大夫博
士议郎，其各悉心，惟思变意，明以经对，无有所讳。”

### 哀帝元寿元年以日食诏求直言

按《汉书哀帝本纪》：“元寿元年春正月辛丑朔，日有蚀
之。诏曰：‘朕获保宗庙，不明不敏，宿夜忧劳，未皇宁息。
惟阴阳不调，元元不赡，未睹厥咎，娄敕公卿，庶几有
望。至今有司执法，未得其中，或上暴虐，假埶获名，温
良宽柔，陷于亡灭。是故残贼弥长，和睦日衰，百姓愁
怨，靡所错躬。迺正月朔，日有蚀之，厥咎不远，在余一
人。公卿大夫，其各悉心，勉帅百僚，敦任仁人，黜远残
贼，期于安民，陈朕之过失，无有所讳’。”